Mil-lum, l-anzjani residenti fi djar tal-anzjani bdew jirċievu l-booster, jiġifieri t-tielet doża tal-vaċċin kontra l-Covid-19. Kif ħabbar id-Deputat Prim Ministru u Ministru għas-Saħħa, Chris Fearne, dawn bdew jirċievu t-tielet doża ġimgħa qabel il-pjan oriġinali. Dan minħabba l-fatt li beda jiġi innutat li qed jiżdiedu l-każi fid-djar tal-anzjani, fejn sal-ġimgħa li għaddiet kien hemm żewġ clusters f'żewġt idjar differenti. Apparti dawn l-anzjani, matul dan ix-xahar, se jkunu qed jirċievu wkoll il-booster tal-vaċċin persuni vulnerabbli li minħabba l-kundizzjonijiet jew inkella l-kura li qed jirċievu, ma bnewx biżżejjed immunità b'saħħitha kontra l-virus. Sa issa ma hemmx indikat li l-bqija tal-popolazzjoni għandha bżonn li tieħu l-booster tal-vaċċin. Skont dak li qal Fearne stess, għall-booster se jkunu qed jintużaw biss il-vaċċin ta' Pfizer u tal-Moderna. Intant, mil-lum komplew jonqsu aktar restrizzjonijiet hekk kif issa jirritornaw ukoll l-attivitajiet b'udjenza bilwieqfa, anke jekk din trid titqassam fi clusters li ma jkunux akbar minn 100 persuna. Kull min jattendi jrid ikun imlaqqam kompletament. Aktar tard dan ix-xahar mistennija jsiru żewġ attivitajiet pilota, li għalihom se jattendu 300 persuna (kull attività) li jridu jkunu mlaqqma kompletament. Kull min jattendi se jkun obbligat jagħmel PCR test ġimgħa wara. Ir-riżultati għandhom jintużaw biex ikun deċiż jekk jonqsux aktar restrizzjonijiet marbuta mal-attivitajiet tal-massa.